Santolina

Santolina () je rod rastlín ktorý zastupuje polokry z čeľade astrovité (Asteraceae). Taxonomicky je tento rod radený do tribusu Anthemideae v podčeľadi astrovaté (Asteroideae). Prirodzený areál rodu zahŕňa oblasti od Európy, cez severozápadnú Afriku po Kaukaz.

 Opis 
Druhy rodu santolina sú polokry, vysoké 10 až 60 cm, niektoré sú aromatické. Stonka je zvyčajne jediná, vzpriamená alebo vystúpavá, zvyčajne od bázy rozkonárená, často plstnatá alebo holá.

Listy sú striedavé, stopkaté alebo sediace. Čepeľ je úzko podlhovastá alebo lopatkovitá až čiarkovitá, zvyčajne jedenkrát perovito strihaná, okraje sú celistvé alebo vrúbkované, na líci zvyčajne plstnaté, niekedy lysé.

Úbory sú terčovité, jednotlivé, stopkaté. Zákrov je zvončekovitý až pologuľovitý, troj až päťradový, s priemerom do 12 mm. Zákrovné listene sú trvalé, v počte 18 až 45, kopijovité až elipsovité, nerovnaké, na okrajoch a vrchole hnedé. Lôžko úboru je vypuklé až pologuľovité. Lúčovité kvety chýbajú, rúrkovité kvety sú početné (60 až 250), obojpohlavné, plodné, belavé alebo žlté, na vrchole s päťzubým lemom.

Plodmi sú obrátene kužeľovité až obrátene vajcovité, troj až päťhranné nažky, bez chocholca.

Na Slovensku je najčastejšie pestovaným zástupcom tohto rodu santolina cypruštekovitá (Santolina chamaecyparissus). Jej splanievanie nebolo pozorované.

 Zoznam druhov 
V rámci rodu eviduje databáza semenných rastlín POWO tieto súčasné druhy:
 Santolina africana 
 Santolina ageratifolia 
 Santolina benthamiana 
 Santolina canescens 
 Santolina chamaecyparissus 
 Santolina corsica 
 Santolina decumbens 
 Santolina elegans 
 Santolina ericoides 
 Santolina etrusca 
 Santolina impressa 
 Santolina intricata 
 Santolina ligustica 
 Santolina magonica 
 Santolina melidensis 
 Santolina montiberica 
 Santolina neapolitana 
 Santolina oblongifolia 
 Santolina orocarpetana 
 Santolina pectinata 
 Santolina pinnata 
 Santolina rosmarinifolia 
 Santolina semidentata 
 Santolina vedranensis 
 Santolina villosa 
 Santolina virens 
 Santolina viscosa 

 Referencie 

 Iné projekty 

 Externé odkazy 

Kategória:Flóra na Slovensku
Kategória:Astrovité
Kategória:Astrovaté

Kategória:Nepôvodné druhy rastlín
Kategória:Okrasné rastliny
Kategória:Polokry